text: sirene
  
  publiceret: 2021-02-02 15:44:36+01:00
  Sirene er et græsk fabelvæsen med fuglekrop og kvindeansigt. Sirener er smukke dødsdæmoner med yndige sangstemmer, som lokker især søfolk i ulykke. Odysseus undgik kun deres fortryllende fristelse ved at stoppe sine svendes øren til med bivoks, mens han selv lod sig surre fast til masten med ordre om, at han under ingen omstændigheder måtte slippes fri. Argonauterne modstod fristelsen, fordi Orfeus sang endnu højere og smukkere.
  I kunsten fremstilledes de i arkaisk tid som farlige rovfugle, især i forbindelse med Odysseusepisoden. I hellenistisk tid er de derimod skildret som ulykkelige, forvandlede piger med fuglefødder. I kristen allegorisk kunst kan sirenen både være udtryk for det kødelige begær og for den himmelske musik, der kan føre sjælen op mod evigheden.